**Scrisoare din exil**

*Necorupb*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe fața ta văd întristare și teamă –

ce gânduri străine te macină, mamă?

Ți-am scris de curând o scrisoare mai lungă,

socotesc c-ar fi trebuit să ajungă...

Vei afla ce voiai să știi despre mine –

că sunt sănătos și o duc foarte bine...!

Vei înțelege, desigur, printre cuvinte,

că nu mai sunt la fel cum eram înainte.

Te rog însă nu-mi căuta vreo pricină,

gândesc prea mult într-o limbă străină,

în minte îmi vin doar cuvinte ciudate

ce-mi zic adevărul pe jumătate.

Nici obiectele nu sunt ca acasă –

oglinda-i mai strâmbă și masa mai joasă,

patul se plimbă, când dorm, prin odaie,

iar geamul ferestrei adesea se-ndoaie.

Pereții curbați se-adună-n oglindă,

ar vrea în ghiocul lor să mă prindă,

iar ușa crăpată ducând înspre hol

cu sunete sumbre se zbate în gol.

Dar somnul? - nu-i somnul meu de acasă,

sosește prea greu..., cu doruri m-apasă ! –

se bate la marginea nopții, de-a rândul,

cu cugetul plâns, cu visul, cu gândul…

Târziu, către ziuă, când totuși mă frânge,

prin minte-mi aleargă doar vise nătânge

cu umbre vrăjite ce-n suflet se lasă,

venind peste somn cu mirajul de-acasă.

Dar chipul tău, mamă, dispare deodată –

la margini de doruri rămâne o pată...!